Landbank nou op rommelstatus ná Moody’s-afgraderingDie kredietgradeerder Moody’s Investors Service het die Landbank se status na rommel afgradeer. Moody’s sê die negatiewe vooruitsig weerspieël die verminderende vermoë van die Suid-Afrikaanse regering om die Landbank – wat aan die staat behoort – te ondersteun indien nodig. “Die uitdagende bedryfstoestande, asook die onvermoë om ŉ permanente uitvoerende hoof aan te stel wat ŉ deurlopende oorsigrol oor die Landbank se bedrywighede kan speel en strategiese rigting kan gee, plaas ook druk op sy [die Landbank se] finansiële vertoning, losstaande assessering en beleggersvertroue,” het die agentskap vandeesweek gesê. Die landbouorganisasie TLU SA sê intussen die afgradering is net die begin van die finansiële uitdagings wat die landboubedryf vanjaar verder gaan knou. “Dit raak voortdurend moeiliker om ŉ positiewe gesindheid oor die toekoms van landbou in Suid-Afrika te hê. Nie net moet ons boere daagliks sukkel om kop bo water te hou met uitdagings soos plaasveiligheid, onredelike arbeidswette, veesiektes, droogte en beperkte uitvoergeleenthede as gevolg van swak ekonomiese toestande nie, maar nou word hulle nog verder in skuld gedompel deur ŉ afgradering van die Landbank wat vir die meerderheid boere krediet verskaf,” het Louis Meintjes, president van TLU SA, gesê. (Foto: Eugene Triguba/Unsplash) Die Landbank word reeds sedert November verlede jaar dopgehou en Moody’s het toe al gewaarsku dat ŉ afgradering wink. Die bank is ná dié gradering een keep laer op Ba1, oftewel rommelstatus. “Dit gaan nou duurder vir die Landbank word om sake te doen, want die bank is afhanklik van fondse van elders om krediet aan kliënte te verskaf. As gevolg van die afgradering sal die Landbank nou meer moet betaal vir die fondse wat sal lei tot ŉ verhoging in die rentekoers vir sy kliënte,” het Meintjes gesê. Hy waarsku ook dat die afgradering bes moontlik net die begin is van die afgradering van verskeie ander staatsinstellings – en eindelik die land self. “Vir TLU SA is dit ŉ verdere dolk in die hart dat die Landbank – wat in 1905 op die versoek van TLU SA gestig is – weens jarelange onbekwame bestuur en wanbesteding nie in sy mandaat kon slaag nie en waarskynlik verantwoordelik gaan wees vir die ondergang van verskeie boere.”